
Na podlagi 141. člena Zakona o urejanju prostora (Uradni list RS, št. 110/02, 8/03-popr.), Uredbe o vsebini programa opremljanja zemljišč za gradnjo (Uradni list RS, št. 117/04, 74/05), Pravilnika o merilih za odmero komunalnega prispevka (Uradni list RS, št. 117/04, 75/05) ter 24. člena Statuta Občine Šenčur (UVG 9/04) je občinski svet Občine Šenčur na 31. redni seji, dne 17.05.2006 sprejel

ODLOK

o programu opremljanja zemljišč za gradnjo

na območju občinskega lokacijskega načrta

Britof sever Voge S 12/4

I.  SPLOŠNE DOLOČBE

1. člen

S tem odlokom se sprejme program opremljanja zemljišč za gradnjo na območju občinskega lokacijskega načrta Britof sever Voge S 12/4 (v nadaljevanju: program opremljanja), št. LN01-83/05, maj 2006. 

Program opremljanja podrobneje opredeljuje obračunsko območje, vrste posegov in aktivnosti pri izgradnji komunalne infrastrukture, stroške, roke in faznost izvajanja posameznih del in postopkov ter določa podlage in podrobnejša merila za odmero komunalnega prispevka.

Za vprašanja, ki niso urejena s tem odlokom, velja Odlok o programu opremljanja zemljišč za gradnjo za območje Občine Šenčur.

2. člen

Sestavni del odloka je:

· Program opremljanja zemljišč za gradnjo s komunalno infrastrukturo za območje Britof sever Voge S 12/4, št. LN01-83/05, maj 2006.

3. člen

Program opremljanja obravnavna obvezno sekundarno omrežje, objekte ter površine, ki zajemajo: cestno omrežje, vodovodno in hidrantno omrežje, kanalizacijsko fekalno omrežja, kanalizacijsko meteorno omrežje, nizkonapetostno električno omrežje, omrežje javne razsvetljave ter površine za odstranjevanje odpadkov (ekološki otok). 

Podroben prikaz zasnove projektnih rešitev posameznega sekundarnega omrežja, objektov ter površin, ki so predmet programa opremljanja, je obdelan v občinskem lokacijskem načrtu Britof Sever Voge S 12/4, št. UD/377-44/05, november 2005 skupaj s strokovnimi podlagami.

II.  OBRAČUNSKO OBMOČJE

4. člen

(Obračunsko območje)
Območje lokacijskega načrta Britof sever – Voge leži severno od regionalne ceste R1-210 Preddvor – Kranj – Škofja Loka. Meji na območje reke Kokre na severu, zahodno in jugozahodno mejo tvori občinska meja z Mestno občino Kranj, vzhodno pa zaselek med naseljem Britof in naseljem Milje. Zemljišče leži v nivoju ceste Kranj – Preddvor. Proti severu je oblikovan izrazit rob po katerem se zemljišče spušča terasasto proti reki Kokri. 

Območje lokacijskega načrta obsega zemljišča naslednjih parcelnih številk: 1706/7, 1706/8, 1706/11, 1706/12, 1706/4, 1706/2, 1706/3, 1706/10, 1706/5, 1706/6, 1707/13, 1707/8, 1707/9, 1707/10, 1707/11, 1707/12, 1707/4, 1707/5, 1707/6, 1708/3, 1708/2, 1707/1, 1708/1, 1710/1, 1711/1, 1712, 1715, 1806-del, 1714, 1713, 1700/2, 1711/3, 1700/1, 1710/2, vse k.o. Visoko, v skupni velikosti 3.24 ha.

V ureditvenem območju občinskega lokacijskega načrta poteka postopek komasacije zemljišč v skladu z načrtom gradbenih parcel v lokacijskem načrtu.

Obračunsko območje sovpada z območjem občinskega lokacijskega načrta. V obračunskem območju investicije je 47 gradbenih parcel v skupni velikosti 27.274 m2. 

Grafični izris obračunskega območja je sestavni del programa opremljanja. 

III.  PODLAGE ZA ODMERO KOMUNALNEGA PRISPEVKA NA OBRAČUNSKEM OBMOČJU

5. člen

(Obračunski stroški)

Podlaga za odmero komunalnega prispevka za določeno vrsto komunalne infrastrukture na obračunskem območju je višina obračunskih stroškov investicije. Obračunski stroški opremljanja zemljišč s komunalno infrastrukturo na obračunskem območju po cenah v maju 2006 z vključenim DDV znašajo skupaj 220.814.718,00 SIT.

Znesek iz prvega odstavka tega člena predstavlja osnovo za določitev višine akontiranih zneskov komunalnega prispevka.
6. člen

(Preračun na enoto mere)

1. Skupna vsota površin vseh gradbenih parcel, ki ležijo na obračunskem območju je 27.274 m2.

2. Skupna vsota vseh neto tlorisnih površin predvidenih objektov na obračunskem območju je 13.237 m2.

3. Stroški opremljanja kvadratnega metra gradbene parcele na obračunskem območju po cenah v maju 2006 znašajo skupaj 8.096,16 Sit/m2.

4. Stroški opremljanja kvadratnega metra neto tlorisne površine objekta na obračunskem območju po cenah v maju 2006 znašajo skupaj 16.681,63 Sit/m2.

7. člen

(Indeksiranje stroškov opremljanja)

Stroški opremljanja kvadratnega metra gradbene parcele oziroma njenega dela v določenem obračunskem območju z določeno komunalno infrastrukturo in stroški opremljanja kvadratnega metra neto tlorisne površine objekta z določeno komunalno infrastrukturo se pri odmeri komunalnega prispevka indeksirajo ob uporabi povprečnega letnega indeksa cen za posamezno leto, ki ga objavlja Združenje za gradbeništvo v okviru Gospodarske zbornice Slovenije pod »Gradbena dela – ostala nizka gradnja« in se izračunavajo v skladu z 9. členom Pravilnika o merilih za odmero komunalnega prispevka. 

IV.  PODROBNEJŠA MERILA ZA ODMERO KOMUNALNEGA PRISPEVKA

8. člen

(Merila za odmero komunalnega prispevka)

1. Razmerje med merilom parcele (D(pi)) in merilom neto tlorisne površine (D(ti)) je enako in znaša 0,5 za oba člena.

2. Faktor dejavnost K(dej) je glede na prevladujočo enotno dejavnost v območju enak 1.
3. Olajšave pri plačilu komunalnega prispevka za gradnjo komunalne infrastrukture v skladu s 7. členom Pravilnika o merilih za odmero komunalnega prispevka niso predvidene.
9. člen

(Izračun komunalnega prispevka)

Komunalni prispevek se izračuna po formuli v skladu z 8. členom Pravilnika o merilih za odmero komunalnega prispevka.
Podatka o površini gradbene parcele (A(p)) in dopustni neto tlorisni površini predvidenega objekta (A(t)) sta povzeta po podatkih iz občinskega lokacijskega načrta in sta opredeljena v programu opremljanja. 

10. člen

(Odmera komunalnega prispevka)

Lastniki zemljišč in občina na osnovi 76. člena Zakona o urejanju prostora (ZUreP-1) v povezavi s 6. členom Pravilnika o merilih za odmero komunalnega prispevka in v skladu z določili Odloka o občinskem lokacijskem načrtu Britof Sever Voge S 12/4 (Uradni vestnik Gorenjske, št. 34/05) sklenejo pogodbo o opremljanju zemljišč za gradnjo na območju lokacijskega načrta (urbanistično pogodbo), v kateri se določijo medsebojne obveznosti glede financiranja in izgradnje komunalne infrastrukture.

Začetna višina sofinanciranja izgradnje komunalne infrastrukture posameznega lastnika na območju opremljanja je določena z višino akontacije komunalnega prispevka, ki ga izračuna občina za vsakega lastnika na podlagi programa opremljanja iz 2. člena tega odloka.

Po končani izgradnji komunalne infrastrukture občina na podlagi dejanskih izdatkov izdela končni obračun medsebojnih obveznosti ter izda sklep o obračunu. Ob tem se opravi prenos komunalne infrastrukture v javno last.
11. člen

(Terminski plan investicije)

Terminski plan investicije v izgradnjo komunalne opreme je podrobneje opredeljen v programu opremljanja iz 2. člena tega odloka. Predviden zaključek gradnje komunalne opreme je november 2006. 

V.  PREHODNE IN KONČNE DOLOČBE

12. člen

Program opremljanja je na vpogled na sedežu Občine Šenčur.

13. člen

(Veljavnost odloka)

Ta odlok začne veljati 8. dan po objavi v Uradnem vestniku Gorenjske. 

Številka:  35100-0001/06-2
Šenčur, dne 17.05.2005

